Joona Petserist
Joona (ilmaliku nimega Joann; suri ajavahemikus 1474–1480 Petseri kloostris) oli õigeusu vaimulik, Petseri kloostri asutaja. Ta saadeti aastal 1467 Moskvast Tartusse misjonitööd tegema ja teenis Tartus Püha Imetegija Nikolause ja Püha Suurmärter Georgiuse kirikus. Tartus tegutses ta koos preester Issidoriga. Õigeusklike tagakiusamise tõttu kolis ta aastal 1470 Pihkvasse. Teda peetakse Petseri kloostri asutajaks aastal 1473. Tema naine oli Maria (nunnana Vassa).